Alkali ya raba auren matar da ke hada kai da ’ya’yanta suna du
Wani magidanci mai suna Alfa Aliyu Akorede ya roki Kotun Gargajiya ta Oja-Oba/Mapo da ke Ibadan ta raba aurensu da matarsa mai suna Rashidat da suka shafe shekara 23 suna zaman aure da ita.
Ya shaida wa kotun cewa “fitinanniyar mace ce kuma a kowane lokaci muka samu sabani da ita sai ta kira ’ya’yanmu su yi mini taron dangi, su daure hannayena da kafafuna, su kama ni da duka; wanda hakan ne ya sa na kaurace daga cikin gida na a dalilin yunkurin halaka ni da take yi, domin ta mallake dukiya da kadarorina.
“Ba kamar yadda na san ta a baya ba, yanzu ta canza salon rayuwarta saboda abin duniya. Ita ce ta kulla makircin da ya sa ’ya’yana suke kyama ta, ba su ganin girmana kuma ba ni da ikon bayar da umarnin komai a matsayin mai gida a cikin gidana. Ta rike ragamar jagorancin gida a hannunta gaba daya kuma ta daina girka mini abinci. Ta janye babbar diyarmu daga makarantar sakandare tana dora mata tallar kayan sayarwa. Ta saba fita daga gida a duk lokacin da ta ga dama domin ta taba yin wata biyu da ficewa daga gidan ba tare da izinina ba,” inji Alfa Aliyu Akorede.
Magidancin ya ci gaba da shaida wa kotun cewa, ya sha kai karar matar tasa ga iyayenta domin su tsawata mata amma a maimakon ta daina aikata wadannan ayyuka sai karawa take yi. “Wannan ne ya sa na kwashe wasu ’yan kayana na kaurace daga gidan tun kafin ita da ’ya’yana su raba ni da duniya. Saboda haka nake rokon kotu ta raba auren namu kowa ya huta.”
Kafin ya yanke hukumci sai da Alkalin kotun Cif Ademola Odunade ya nemi jin ta bakin wannan mata, Rashidat wacce ta ki bayyana a gaban kotun duk kuwa da sammacin da kotun ta aika mata sau biyu. Saboda rashin bayyanar wacce ake karar sai Alkalin ya ce ya zama dole ya raba wannan aure, musamman saboda an kai wani matsayi na mummunan tashin hankali a tsakanin ma’auratan da zai yi wuya a sasanta su.
Bayan hukumcin raba auren, Alkali ya bayar da umarnin wannan mata Rashidat ta tattara nata ya nata ta fice daga cikin gidan mallakar mijin nata. Kuma kotun ta bayar da umarnin wannan mata ta ci gaba da rike ’ya’yan nasu a tare da ita. Sai dai kotun ta nemi Alfa Aliyu Akorede ya rika bayar da Naira dubu uku a kowane wata ga wannan mata domin daukar dawainiyar ’ya’yansu.